英大師年二十餘工文作詩勉之
作者：釋德洪
朝代：宋

paragraphs: 英公南海來，眉宇靜而淵。
少年辭海山，脚力生雲煙。
已能弄翰墨，句好自可傳。
君看嵩仲靈，□瘦聳清堅。
平生護教心，光與星斗懸。
化去四十載，凛然長在前。
文章一技耳，幾不減市廛。
要求出世法，道眼照人天。
吾言激後生，君俊無忽焉。
千峰開宿雨，蒙頭作深禪。
古人亦何遠，何必羡遺編。